Diari Oficial de la Generalitat Valenciana


Sumari del DOGV 3234, del 04-05-1998 (1998/3294)

ORDRE de 22 d'abril de 1998, de la Conselleria d'Agricultura, Pesca i Alimentació, per la qual s'actualitzen les normes d'aplicació del règim de mesures horitzontals per a fomentar mètodes de producció agrària compatibles amb les exigències de la protecció del medi ambient i la conservació de l'espai natural.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/04/22/(1)/dof/vci/html**

### Dades del document

Número de DOGV
:   3234

Data del DOGV
:   04-05-1998

Secció del DOGV
:   I. DISPOSICIONS GENERALS

Número del document
:   1998/3294


Data del document
:   22-04-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 22 d'abril de 1998, de la Conselleria d'Agricultura, Pesca i Alimentació, per la qual s'actualitzen les normes d'aplicació del règim de mesures horitzontals per a fomentar mètodes de producció agrària compatibles amb les exigències de la protecció del medi ambient i la conservació de l'espai natural. [1998/Q3294]
  
En el Reglament (CEE) 2.078/1992, del Consell, s'establí una sèrie d'ajudes per fomentar mètodes de producció agrària compatibles amb les exigències de la protecció del medi ambient i la conservació de l'espai natural, entre elles la possibilitat d'establir un règim de mesures de caràcter horitzontal destinat a fomentar l'agricultura extensiva, la cria de races de bestiar autòctones en perill d'extinció i l'agricultura ecològica, i s'hi preveien, igualment, mesures encaminades a millorar la formació dels agricultors en matèria de pràctiques de producció agrícola i forestal compatibles amb el medi ambient. Tot això es va desplegar a escala nacional a través dels reials decrets 51/1995 i 207/1996.
  
D'acord amb allò que s'especifica en l'article 3 del Reglament (CEE) 2.078/1992, la Comissió Europea va aprovar, per mitjà de la Decisió de 27 de setembre de 1994, el marc reglamentari general pel qual es disposa l'aplicació horitzontal en la totalitat del territori nacional de quatre línies d'ajudes. La Decisió de 3 de desembre de 1997, de la Comissió de les Comunitats Europees, ha modificat el Programa Agroambiental pel que fa al conjunt d'ajudes a Espanya, i també els límits mínims de superfícies.
  
Sense perjudici de l'aplicació directa i immediata dels reglaments comunitaris, com també de la normativa bàsica estatal, i tenint en compte les modificacions de la Decisió de 3 de desembre de 1997 i l'experiència adquirida en el període d'aplicació en virtut de l'Ordre de 7 de juny de 1996, de la Conselleria d'Agricultura i Medi Ambient, resulta convenient modificar les normes reguladores per a l'aplicació a la Comunitat Valenciana d'aquest règim d'ajudes horitzontals, a fi de facilitar als titulars d'explotacions agràries l'accés a les ajudes i de complir amb els requisits exigits pels reglaments de la Unió Europea.
  
Per això, a proposta de la Direcció General de Desenvolupament Rural i Producció Agrària, i en ús de les atribucions conferides per l'article 35 de la Llei de Govern Valencià,
  
ORDENE
  
Article 1
  
S'estableix un règim d'ajudes horitzontals per fomentar mètodes de producció agrària compatibles amb les exigències de la protecció del medi ambient i la conservació de l'espai natural en l'àmbit territorial de la Comunitat Valenciana, en desenvolupament de la normativa comunitària i estatal.
  
Article 2
  
Les ajudes són de quatre tipus i fan referència al foment de l'agricultura ecològica o biològica, de l'agricultura extensiva, de races en perill d'extinció i de la formació agroambiental.
  
Article 3. Agricultura ecològica o biològica
  
A fi de promoure i desenvolupar l'obtenció de productes ecològics o biològics, els titulars de les explotacions agràries ubicades a la Comunitat Valenciana podran beneficiar-se de les ajudes que s'estableixen en l'annex I, sempre que cultiven la superfície mínima que s'hi reflecteix i es comprometen per un període de cinc anys a complir els requisits següents:
  
a) Mantenir o incrementar la fertilitat de la terra mitjançant el conreu de lleguminoses, adobs verds i adobs orgànics.
  
b) No utilitzar adobs químics, llevat de casos excepcionals i amb autorització de l'òrgan competent, dels indicats en la part A de l'annex II del Reglament (CEE) 2.092/1991, modificada en el Reglament (CEE) 2.381/1994, i les modificacions previstes en el R (CE) 1.488/1997.
  
c) No cultivar les mateixes espècies o varietats registrades en altres parcel·les de la mateixa explotació en les quals no s'utilitzen els mètodes d'agricultura ecològica, tenint en compte el que s'estableix en el Reial Decret 1.852/1993.
  
d) No utilitzar productes químics per al control de plagues i malalties, les quals, en cas de necessitat, es combatran únicament amb els productes autoritzats en el Reglament (CEE) 2.092/1991 i les modificacions previstes en el R (CE) 1.488/1997.
  
e) Realitzar únicament els mètodes de conreu que estiguen d'acord amb les exigències dictades pel Consell Regulador de l'Agricultura Ecològica o l'òrgan nacional o autonòmic competent d'igual naturalesa.
  
f) Estar inscrit o haver sol·licitat la inscripció en el Registre del Comité d'Agricultura Ecològica de la Comunitat Valenciana.
  
Article 4. Agricultura extensiva
  
Els titulars d'explotacions agràries ubicades a la Comunitat Valenciana, mitjançant la continuïtat del guaret tradicional d'acord amb els índexs comarcals de guaret i de l'aprofitament de les restollades per a l'alimentació del bestiar i les aus, podran ser beneficiaris de les ajudes establides en l'annex II quan complisquen durant un període de cinc anys amb els compromisos formulats i subscrits d'acord amb els requisits mínims següents:
  
a) No realitzar conreus herbacis en una superfície de l'explotació de, com a mínim, una hectàrea, que pot ser rotativa entre la total de l'explotació, sense que es consideren incloses en aquesta superfície les terres que, de forma obligatòria o voluntària i d'acord amb el Reglament (CEE) 1.765/1992, del Consell, de 30 de juny, calga deixar de cultivar (terres de retirada).
  
b) No cremar els restolls en tota l'explotació.
  
c) No utilitzar adobs ni productes fitopatològics d'origen químic a la superfície acollida a les mesures durant el període de no-conreu.
  
d) Mantenir el restoll durant un període mínim de cinc mesos que podrà augmentar-se fins set quan ho permetrà la situació climàtica de l'any, perquè siga aprofitat per les aus de la zona i el pasturatge de bestiar, i enterrar en el moment adequat les restes de la collita en tota la superfície acollida a l'ajuda.
  
e) No superar una càrrega ramadera de 0,5 UGM per hectàrea en la superfície no cultivada.
  
f) Realitzar una tasca poc profunda a final de l'hivern en el sentit de les corbes de nivell a la superfície acollida a l'ajuda.
  
Article 5. Races en perill d'extinció
  
A fi de fomentar la cria de races de bestiar en perill d'extinció, indicades en l'annex III de l'ordre, i la millora genètica i les condicions de maneig que n'asseguren la continuïtat, els ramaders podran accedir a les ajudes establides en l'annex III comprometent-se a complir durant un període de cinc anys els requisits següents:
  
a) Mantenir, incrementar i millorar el cens ramader de races autòctones en perill d'extinció.
  
b) En el cas de l'existència d'una associació, organització o servei oficial que porte el llibre genealògic de la raça de què es tracte, inscriure-hi els exemplars.
  
Article 6. Formació agroambiental
  
En podran ser beneficiaris les persones físiques o jurídiques interessades o relacionades amb el medi natural, incloses les entitats associatives i organitzacions professionals agràries, sempre que desenvolupen plans de formació prèviament aprovats per la Direcció General de Desenvolupament Rural i Producció Agrària.
  
Per accedir a les ajudes, les primes màximes de les quals s'indiquen en l'annex IV, caldrà complir les condicions següents:
  
a) Presentar davant la Direcció General de Desenvolupament Rural i Producció Agrària plans de formació que inclouran, com a mínim, el contingut dels cursos, la durada, el professorat i el nombre d'alumnes per curs.
  
b) Acreditar l'assistència amb aprofitament dels alumnes als cursos de formació aprovats.
  
c) Presentar les factures de despeses i els corresponents justificants de pagament dels efectuats en la realització d'aquests plans de formació.
  
Article 7. Sol·licituds d'ajudes
  
Els impresos de sol·licitud per a cada tipus d'ajuda estaran disponibles a les oficines comarcals de la Conselleria d'Agricultura, Pesca i Alimentació, i també als seus serveis territorials d'Alacant, Castelló i València.
  
Les persones interessades emplenaran les sol·licituds d'ajuda en els models d'impresos habilitats per la Conselleria d'Agricultura, Pesca i Alimentació. Caldrà adjuntar-hi:
  
Per a qualsevol mesura:
  
- Fotocòpia del número d'identificació fiscal, document nacional d'identitat o codi d'identificació fiscal.
  
- Escriptura, contracte d'arrendament o certificat de l'ajuntament de la condició de cultivador directe de les parcel·les declarades.
  
- Full de manteniment de tercers.
  
Per als sol·licitants de la subvenció addicional per ser agricultor a títol principal o professional:
  
- Última declaració d'impost sobre la renda de les persones físiques.
  
- Certificat de la Tresoreria de la Seguretat Social o justificants de pagament dels últims 12 mesos de quota en el règim especial agrari o en el d'autònoms per l'activitat agrària.
  
A més, per a l'agricultura ecològica:
  
- Plànol cadastral amb localització de les parcel·les afectades i senyalització convenient en cas que la superfície cultivada no coincidisca amb la cadastral.
  
- Certificat del Comité d'Agricultura Ecològica de trobar-se inscrites o d'haver sol·licitat la inscripció en el Registre.
  
Per a l'agricultura extensiva:
  
- Fotocòpia de la sol·licitud de declaració de parcel·les per ajudes ?superfície- de conreus herbacis de l'any en curs.
  
Per a les races de bestiar en perill d'extinció:
  
- Llibre d'explotació o targeta sanitària en el cas d'equins sense activitat econòmica.
  
Article 8. Termini de presentació
  
El període de presentació de sol·licituds serà de l'1 de gener al 31 de març de cada any. Excepcionalment, per a l'exercici 1998 el termini serà de 30 dies següents des de l'entrada en vigor d'aquesta ordre.
  
Anualment, els beneficiaris estaran obligats, dins del mateix termini, a sol·licitar el pagament de l'anualitat amb la indicació de les possibles ampliacions de superfície, de compromisos o de caps de bestiar. La no-presentació de sol·licituds en algun dels cinc anys de compromís sense causa justificada s'entendrà com a incompliment del compromís i obligarà al reintegrament de les quantitats percebudes i dels interessos corresponents.
  
En el cas de canvis de titularitat, es notificaran en el moment de produir-se, i els compromisos quedaran regulats d'acord amb el Reglament (CE) 435/1997, de 6 de març.
  
Les sol·licituds podran presentar-se a les oficines de la Conselleria d'Agricultura, Pesca i Alimentació i als altres llocs i formes a què es fa referència en l'article 38 de la Llei 30/1992.
  
Article 9
  
Quan el titular de l'explotació exercirà l'activitat com a agricultor a títol principal (ATP) o professional d'acord amb la definició de la Llei 19/1995, de 4 de juliol, de Modernització de les Explotacions Agràries, les ajudes podran incrementar-se en un 20% acumulatiu.
  
Article 10
  
Els serveis territorials de la Conselleria d'Agricultura, Pesca i Alimentació, a la vista de les sol·licituds i de la documentació aportada, amb les comprovacions prèvies que es consideren necessàries, remetran l'informe proposta al director general de Desenvolupament Rural i Producció Agrària, qui resoldrà per delegació en un termini màxim de sis mesos, comptadors des de la data final de presentació de sol·licituds, les quals s'entendran desestimades si no es dicta resolució en aquest termini.
  
Article 11
  
Per a l'exercici 1998, l'import global màxim de les ajudes pujarà a 817.985.447 de pessetes, a càrrec de l'aplicació pressupostària 49.60.89.1661.681.74.4, línia 402. Els crèdits destinats a finançar aquesta línia estan cofinançats pel FEOGA-Garantia i tindran el caràcter establit en l'article 16 de la Llei 15/1997, de 29 de desembre, de Pressupostos de la Generalitat Valenciana per a l'exercici de 1998. Per als exercicis següents, l'import global màxim es fixarà tenint en compte els pressupostos de cada exercici i d'acord amb el règim legal de les despeses d'abast plurianual.
  
Article 12
  
Els serveis territorials de la Conselleria d'Agricultura, Pesca i Alimentació certificaran que s'ha complit la finalitat subvencionada, i inspeccionaran com a mínim el 5% dels expedients per cada línia d'ajuda, llevat de la corresponent a l'article 6.
  
Article 13
  
Si, com a resultat de les comprovacions, es demostra que no existeix el conreu, que no se'n respecten les condicions o que la diferència entre les dades declarades i les reals és superior al 20% d'aquestes, no pertocaran les ajudes de l'anualitat corresponent i caldrà reintegrar les quantitats ja percebudes a càrrec d'aquest programa amb els interessos corresponents, després de la tramitació de l'expedient contradictori adient.
  
DISPOSICIÓ DEROGATÒRIA
  
Queda derogada l'Ordre de 7 de juny de 1996, de la Conselleria d'Agricultura i Medi Ambient, per la qual s'estableix un règim de mesures horitzontals per fomentar mètodes de producció agrària compatibles amb les exigències de la protecció i la conservació de l'espai natural.
  
DISPOSICIÓ TRANSITÒRIA
  
Els sol·licitants d'ajudes a mesures horitzontals les sol·licituds dels quals per a l'exercici 1998 van ser presentades d'acord amb la normativa anterior abans del 31 de març, podran presentar noves sol·licituds si desitgen adequar-les a les disposicions d'aquesta ordre.
  
DISPOSICIONS FINALS
  
Primera
  
Es delega en el director general de Desenvolupament Rural i Producció Agrària per a la concessió i denegació de les ajudes i es faculta perquè dicte les resolucions necessàries per al desenvolupament de l'ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 14 d'abril de 1998
  
La consellera d'Agricultura, Pesca i Alimentació
  
MARIA ÀNGELS RAMON-LLIN I MARTÍNEZ
  
ANNEX I
  
Foment de l'agricultura ecològica o biològica
  
Les primes màximes, amb el límit de la conversió oficial a pessetes dels imports màxims en ecus fixats pel Reglament (CEE) 2.078/1982 en el moment de la resolució de concessió, i sense perjudici de l'increment reflectit en l'article 7 d'aquesta ordre, seran les següents:
  
 Prima màxima Superfície mínima
  
Conreu PTA/ha de conreus
  
Herbacis secà 20.000 2 hectàrees
  
Herbacis regadiu 25.000 0,5 hectàrees
  
Hortícoles 40.000 0,25 hectàrees
  
Hivernacle i conreu sota plàstic 75.000 0,25 hectàrees
  
Oliverar i vinya 45.000 1 hectàrea
  
Fruiters secà 35.000 1 hectàrea
  
Fruiters regadiu 60.000 0,5 hectàrees
  
Pastures i deveses 15.000 5 hectàrees
  
Aquestes primes es pagaran als agricultors que introduïsquen per primera vegada l'agricultura ecològica o biològica a la seua explotació de la manera següent:
  
Any primer 100% de la prima
  
Any segon 80% de la prima
  
Any tercer 60% de la prima
  
Any quart 60% de la prima
  
Any cinqué 60% de la prima
  
Als agricultors que ja cultiven superfícies considerades d'agricultura ecològica se'ls pagarà durant 5 anys el 60% de la prima.
  
Les ajudes per a pastures i deveses es concediran al titular del bestiar (propietari o arrendatari) que aprofite aquestes superfícies. Als efectes d'aquesta ordre, no es consideraran com a pastures les parcel·les que s'utilitzen per a alimentació de bestiar però que estiguen classificades al cadastre com a erm o matoll.
  
Per a explotacions amb una superfície igual o inferior a 5 hectàrees, o quan es practique l'agricultura ecològica a tota l'explotació, el beneficiari podrà rebre l'ajuda sempre que s'assolisca el mínim exigit en l'annex I com a mínim en un dels grups de conreus.
  
ANNEX II
  
Foment de l'agricultura extensiva
  
L'import màxim de la prima per al foment de l'agricultura extensiva, amb el límit de la conversió oficial a pessetes dels imports màxims en ecus fixats pel Reglament (CEE) 2.078/1982 en el moment de la resolució de concessió, i sense perjudici de l'increment reflectit en l'article segon d'aquesta ordre, serà de 5.500 PTA/ha. Aquesta prima, a més, s'incrementarà fins un 40% acumulatiu si se sembra una lleguminosa per enterrar en verd o per a alimentació, siga del bestiar en pasturatge o de les aus estepàries, sempre que aquesta sembra afecte, com a màxim, el 20% de la superfície total de l'explotació. Per a la determinació de la prima final que cal pagar, es tindrà en compte la superfície que compromet en el manteniment del guaret tradicional durant els cinc anys en cada explotació amb la gradació següent:
  
- Primeres 50 hectàrees 100% de la prima
  
- Les següents 50 hectàrees 80% de la prima
  
- Les següents 50 hectàrees 70% de la prima
  
- Les següents 100 hectàrees 60% de la prima
  
- Superfície superior a 250 hectàrees 0% de la prima
  
Amb la declaració de superfície, els tècnics dels serveis territorials constataran anualment el compliment dels compromisos pel que fa a la superfície de guaret tradicional i el compliment quant a l'índex de guaret comarcal en vigor.
  
ANNEX III
  
Foment de races en perill d'extinció
  
Les races de bestiar en perill d'extinció a la Comunitat Valenciana són:
  
Oví:
  
- Xurra tensina
  
- Maellana
  
- Roja llevantina
  
Cavallí:
  
- Monxina
  
A aquesta llista s'afegeixen totes aquelles races incloses en l'annex III del Reial Decret 51/1995, modificat pel Reial Decret 207/1996, i en la Decisió de la Comissió C(97)3485, de les quals, tot i no ser autòctones del nostre territori, s'hi mantenen o s'exploten exemplars.
  
Per a les races declarades en perill d'extinció i relacionades adés, l'import màxim de la prima, amb el límit de la conversió oficial a pessetes dels imports màxims en ecus fixats pel Reglament (CEE) 2.078/1982 en el moment de la resolució de concessió, serà de 10.000 pessetes UGM. Per al càlcul de les equivalències entre les diferents espècies es tindrà en compte l'annex II del Reglament (CE) 950/1997, del Consell, de 20 de maig.
  
ANNEX IV
  
Foment de la formació agroambiental
  
Per als plans de formació que compleixen les condicions establides en l'article 6 d'aquesta ordre, la quantia màxima de les primes amb el límit de la conversió oficial a pessetes dels imports màxims en ecus fixats pel Reglament (CEE) 2.078/1982 en el moment de la resolució de concessió, serà la següent:
  
a) Cursos adreçats a monitors mediambientals: fins a 400.000 pessetes per monitor format, incloses les despeses d'allotjament i manutenció.


Còpia Permalink ELI